1Makkekkuwangngé passalenna dowi iya maéloé muwassumbangeng lao ri pada-padatta tau Kristéng, uwappétangngarengngi kuwammengngi mupogau’i situru panunju’ iya uwabbéréyangngé lao ri jema’-jema’é ri Galatia.
2Tungke’ Aha’, ri esso mammulangngé sitinajai Saudara pallaing dowi, tungke’-tungke’ situru pallolongenna. Taroi iyaro dowié narapika polé, kuwammengngi iyaro wettué dé’na naparelluna mappaddeppungeng.
3Rékko lettu’ka matti, maéloka suroi sining tau iya musitujuiyénna. Uwéréngngi matu mennang sure’ pangantara’, kuwammengngi natiwii mennang iyaro dowi sumbangengngé lao ri Yérusalém.
4Narékko riitai makessing makkedaé lao tokka sibawa mennang, maélo tokka lao silaong mennang.
5Maéloka célléngiko rékko ulaloini Makedonia, saba’ akkattaku lalo kuwaka’ro.
6Wedding jaji monroka matu cinampe’ silaong iko, naullé singngétta wettu keccé’é. Purairo weddinno bantuka patterui allalengekku lao ri onrong rappina.
7Dé’ umaélo célléngiko léppang-léppang bawang. Rékko napuwéloi Puwangngé, maéloka monro maitta sibawakko.
8Iyaro wettué monroka matu kuwaé, ri Efésus, narapi Esso Péntakostaé.
9Maéga wettukku kuwaé untu’ jama-jamang iya makkégunaé, namuni maégato tau méwai.
10Rékko engkani Timotius, tarimai sibawa makessing kuwammengngi namarasa masennang ri yelle’mu, saba’ pada-pada towi iyya majjamai untu’ Puwangngé.
11Aja’ lalo naengka pakatunai. Bantui kuwammengngi naulléi patterui joppana lisu ri iyya sibawa salama’, saba’ utajengngi apolénna silaong Saudara-saudara iya laingngé.
12Iyakiya saudarata Apolos, wékkasiyagangngaré’ni upétangngari kuwammengngi nasilaong saudara laingngé lao célléngiko. Iyakiya dé’pa namateppe’ makkedaé harusu’i lao makkekkuwangngé. Iyakiya rékko engka wettu matti, tentu maéloi lao.
13Sitinajako matike’ sibawa masse ri laleng atuwommu selaku tau Kristéng. Tinda’no sibawa barani enrengngé ancajino mawatang.
14Sininna iya mupogau’é, pogau’i sibawa pammasé.
15Tentu Saudara naisseng Stéfanus sibawa kaluwargana; mennang ritu tau iya bunge’-bunge’é mancaji Kristéng ri Akhaya. Sukku atinna mennang majjamai banna untu’ tumaningiwi umma’na Allataala.
16Uwappétangngarengngi sibawa mattonget-tongeng kuwammengngi muwaccowériwi pappimpinna sining tau iya pada-padaéro enrengngé sining tau laing iya sibawaé majjama kuwaéttopa tumaningiwi massibawa mennang.
17Masenna’ka lao ri apolénna Stéfanus, Fortunatus sibawa Akhaikus. Mennang ritu passullému lao ri iyya.
18Purani naébbu atikku marennu; pada-pada mennang pérennuiwi atimmu. Sining tau pada-padaéro harusu’i tonget-tongeng ripakaraja.
19Jema’-jema’é ri Asia palettu’i sellenna mennang lao ri iko. Akwila sibawa Priskila enrengngé jema’-jema’é iya maddeppungengngé ri bolana masselleng Kristéng towi mennang iya mapellaé.
20Sininna saudaraé palettu’i selleng ri iko. Siyasselles-sellengenno secara sipammasé-masé selaku saudara Kristéng.
21Utambaiwi kuwaé selleng iya alékué mokii: Sellekku polé ri iyya, Paulus.
22Tau iya dé’é namaséiwi Puwangngé, leppessanni siya tattanro! Maranata — Puwatta, poléni!
23Tennapodo Puwang Yésus barakkakiwi Saudara.
24Nasibawang pammasé lao ri Saudara maneng iya masséddié sibawa Kristus Yésus. Salama, Paulus
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn jav_Latn bug_Latn